《书严子陵钓台》
宋代·曾丰

周家刑不上大夫，法固不足礼有余。
有才毕愿进朝路，非老谁忍回田庐。
秦坑学士置勿道，汉嫚大臣视如奴。
逸民不出朝士去，前有两生后二疏。
世祖聪明失之察，待臣少礼多以法。
尚书曾不免牵曳，御史或犹遭扑挞。
尚书御史未足论，位至三公危一发。
侯霸朱浮仅免归，韩歆戴涉终见杀。
先生识帝贫贱时，富贵共之理所宜。
云胡召至留不住，无乃平日窥其微。
龙颜之疏顾岂忍，鸟喙所伏那可知。
当初高蹈疑矫世，落后逆观信知机。
退身不勇公孙贺，明泣危机终自堕。
先生明甚勇如之，天地万物莫吾挫。
将星群立客星孤，群恐难调孤易祸。
帝坐边头睡熟间，梦魂已在桐江卧。
将星炯炯亘今明，不似客星明更大。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。